Euroopan yhteisöjen ja niiden jäsenvaltioiden sekä Bulgarian tasavallan ASSOSIAATIONEUVOSTON PÄÄTÖS N:o 1/98,

tehty 15 päivänä syyskuuta 1998,

assosiaationeuvoston työjärjestyksestä tehdyn päätöksen N:o 1/95 muuttamisesta siten, että perustetaan neuvoa-antava sekakomitea (98/651/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Bulgarian tasavallan välillä tehdyn Eurooppa-sopimuksen (1) ja erityisesti sen 110 artiklan,

sekä katsoo, että

Euroopan yhteisön ja Bulgarian taloudellisten ja yhteiskunnallisten eturyhmien vuoropuhelulla ja yhteistyöllä voidaan myötävaikuttaa merkittävästi yhteisön ja Bulgarian välisten suhteiden kehitykseen,

näyttää tarkoituksenmukaiselta, että yhteistyö tapahtuu Euroopan yhteisöjen talous- ja sosiaalikomitean jäsenten sekä Bulgarian taloudellisten ja yhteiskunnallisten eturyhmien välillä, ja

tämän vuoksi assosiointineuvoston päätöksellä N:o 1/95 (2) vahvistettu työjärjestys olisi muutettava,

ON PÄÄTTÄNYT SEURAAVAA:

1 artikla

Täydennetään assosiaationeuvoston työjärjestystä artikloin seuraavasti:

"15 artikla

Perustetaan assosiaationeuvostoa avustava neuvoa-antava sekakomitea, jonka tehtävänä on edistää vuoropuhelua ja yhteistyötä Euroopan unionin ja Bulgarian taloudellisten ja yhteiskunnallisten eturyhmien kanssa. Tämä vuoropuhelu ja yhteistyö kattaa kaikki Euroopan yhteisön ja Bulgarian välisiin suhteisiin sisältyvät taloudelliset ja yhteiskunnalliset kysymykset Eurooppa-sopimuksen täytäntöönpanon yhteydessä. Neuvoa-antava sekakomitea ottaa kantaa näillä aloilla esiintyviin kysymyksiin.

16 artikla

Neuvoa-antava sekakomitea muodostuu kuudesta Euroopan yhteisöjen talous- ja sosiaalikomitean edustajasta ja kuudesta Bulgarian taloudellisten ja yhteiskunnallisten eturyhmien edustajasta.

Neuvoa-antava sekakomitea toimii assosiaationeuvoston kanssa neuvotellen tai, kun kyse on taloudellisten ja yhteiskunnallisten eturyhmien vuoropuhelun edistämisestä, omasta aloitteestaan.

Jäsenet valitaan siten, että neuvoa-antava sekakomitea edustaa mahdollisimman tarkoin sekä Euroopan yhteisön että Bulgarian eri taloudellisia ja yhteiskunnallisia eturyhmiä.

Neuvoa-antavan sekakomitean puheenjohtajuudesta huolehtivat yhdessä Euroopan yhteisöjen talous- ja sosiaalikomitean jäsen sekä Bulgariaa edustava jäsen.

Neuvoa-antava sekakomitea vahvistaa työjärjestyksensä.

17 artikla

Euroopan yhteisöjen talous- ja sosiaalikomitea sekä Bulgarian taloudelliset ja yhteiskunnalliset eturyhmät vastaavat kukin neuvoa-antavan sekakomitean kokouksiin ja sen työryhmien kokouksiin osallistumisesta aiheutuvista henkilöstökustannuksista, matkakuluista ja päivärahoista sekä postitus- ja telekuluista.

Kokousten tulkkauskustannuksista sekä asiakirjojen käännös- ja painatuskuluista vastaa talous- ja sosiaalikomitea, kuitenkin siten, että käännös- ja tulkkauskuluista bulgarian kielestä tai bulgarian kieleen vastaavat Bulgarian taloudelliset ja yhteiskunnalliset eturyhmät.

Muista kokousten järjestämisestä aiheutuvista kuluista vastaa kokouksen isäntänä toimiva osapuoli."

2 artikla

Tämä päätös tulee voimaan sitä päivää seuraavan toisen kuukauden ensimmäisenä päivänä, jona se hyväksytään.

Tehty Brysselissä 15 päivänä syyskuuta 1998.

Assosiaationeuvoston puolesta

N. MIHAILOVA

Puheenjohtaja

(1) EYVL L 358, 31.12.1994, s. 3

(2) EYVL L 255, 25.10.1995, s. 19